Ravintolaruoan ostaminen älypuhelimella ja kotiinkuljetuksen saaminen on hankalaa tai mahdotonta. Tästä havainnosta oululainen ohjelmistoyritys Technovate alkoi kehittää Caml-sovellusta, joka on ollut oululaisten käytössä tammikuusta lähtien.

– Uusi palvelu yhdistää ravintolat, kuriirit ja ostajat jotka haluavat ostaa ravintolasta ruokaa, kertoo liiketoiminnan kehittämispäällikkö Tommi Pekkala.

Samoilla markkinoilla on isoja toimijoita

Kun asiakas tilaa sovelluksessa ruoan ja toimituksen, tieto tilauksesta menee ravintolaan ja kuriirille. Tilaus luvataan toimittaa tietyn ajan puitteissa. Kuriiri kuittaa toimitusmaksun itselleen, ja ravintolat maksavat tilauksista Camlille pienen provision.

Vastaavanlaisia kuriiripalveluita on jo olemassa, mutta oululaiset uskovat tuotteensa mahtuvan markkinoille.

On niin kallista palkata henkilökuntaa, että on pakko aloittaa joukkoistamalla. Tommi Pekkala

– Kilpailijat ovat isoja, ja iso työmaa onkin edessä. Kilpailijat ovat ehkä jo brändäytyneet ja jumittuneet tietynlaisiksi. Me taas pyritäänmuokkaamaan palvelu nopeasti juuri sellaiseksi kuin asiakkaat haluavat, Pekkala sanoo.

Saadun palautteen perusteella sovellusta on jo muokattu, muun muassa siihen on asiakkaiden pyynnöstä tehty ravintolanäkymä, jossa ravintolat on selkeästi nähtävillä.

Joukkoistetut kuriirit

Ruokien toimituspalvelu on joukkoistettu, eli kuriirit eivät ole työsuhteessa, vaan saavat sovelluksessa ottaa vastaan kotiinkuljetuspyyntöjä ja napsia sieltä itselleen mieleisiä kuljetuksia.

– Suomessa on niin kallista palkata henkilökuntaa, että on käytännössä pakko aloittaa joukkoistamalla. On joukkoistetut kuriirit, ja me back-upeina varmistamassa. Joukkoistuksen etu näkyy erityisesti kilpailukyvyssä.

Kuriirin kannalta joukkoistus tarkoittaa, että töitä voi tehdä silloin kun itse haluaa.

– Tällaisessa liiketoimintamallissa joukkoistamisella pystyy hyvin kasvattamaan liiketoimintaa.

Pekkala näkee, että joukkoistus on tulevaisuuden sana.

– Sitä ei edes tiedä, mitä siitä kehkeytyy, mutta jotain hyvää se on.

Niin miten se kirjoitetaan?

Yrityksen, kokeilujen ja erehdysten kautta sovelluksen käyttökokemusta muokataan aina vain sujuvammaksi kaikkien osapuolten, ravintoloiden, asiakkaiden ja kuriirien kannalta.

Matkalla kohti tavoitetta haasteita riittää. Yksi niistä on markkinointi.

– Alku oli hidasta, koska oli hankalaa saada ihmisten tietoisuuteen, että on mahdollista tilata vain yksikin tuote. Me kun ollaan totuttu siihen, että jos haluat kotiinkuljetuksen, pitää tilata tietyn summan verran tai vaikka kolme pizzaa. Nyt kun sitä tietoa on saatu jaettua, homma on lähtenyt kasvamaan, Pekkala kertoo alun tahmeudesta.

Kilpailijoillekin alkaa olla jo jotakin näytettävää. Tommi Pekkala

Myös Caml-nimi on huomattu vaikeaksi. Sovellusta etsitään jos jonkinlaisilla kirjoitusasuilla. Nuoret yrittäjät eivät kuitenkaan ryve murheen alhossa, vaan painavat eteenpäin.

– Tiimillä on rempseä meininki. Jos joku asiaa pitää saada tehtyä, se tehdään.

Tavoitteena on saada oululaiset ravintolat kattavasti palvelun piiriin, yhdestä kahteen uutta ravintolaa viikossa.

– Yhtälössä pitää edetä siten, että ravintoloiden määrää lisätään jotta saadaan enemmän asiakkaita ja heille valinnanvaraa ja ravintoloille lisää myyntiä. Lisäksi tarvitsemme sopivassa suhteessa lisää kuljettajia, jotta asiakas saa hyvän palvelun, mikä on kaiken a ja o, kertoo tuotepääällikkö Veini Riekkinen.

Logistiikka-alustaa viedään kansainväliseen käyttöön

Pitkän tähtäimen visiona Technovatella on viedä Camlin käyttämä logistiikka-alusta ulkomaille ja laajentaa sen käyttöä.

– Tämän ei tarvitse jäädä Ouluun ravintoloiden ruokia kuskaamaan, vaan sitä voi käyttää laajemmin missä tahansa palveluissa, joissa tarvitaan myyjä, ostaja ja kuriiri, Pekkala kertoo.

Pohjoisesta Oulusta toiminta on hyvä aloittaa.

Nyt ollaan niin sanotusti jännän äärellä. Tommi Pekkala

– Oulussa on se etu, että startup-yhteisö on todella hyvä ja tukea saa hyvin. Kaupungissa on myös Nokian entisiä insinöörejä ja vahvaa teknologiaosaamista. Eikä Oulu ole mikään älyttömän pieni kaupunki, vaan asukkaita on kohtalaisesti.

Tavoitteiden saavuttamiseksi startup-yrityksellä on vielä kovat neuvottelut edessä rahoituksen ja pääomasijoittajien saamiseksi. Usko onnistumiseen on kova. Sitä pönkittää saatu positiviinen palaute ja asiakaskunnan laajentuminen.

– Kilpailijoillekin alkaa olla jo jotakin näytettävää. Nyt ollaan niin sanotusti jännän äärellä, Pekkala hymähtää.